**Izjava vodstva OI o do sedaj znanih dejstvih, ugotovitvah in ukrepih v zvezi z napačno obsevano bolnico**

Dejstva so:

1. da je pri postopku obsevanja prišlo do zamenjave dveh pacientk, in sicer sta obe imeli enako ime in priimek, letnico rojstva in obe sta bili vodeni v evidenci pacientov UKC Maribor;
2. do zamenjave je prišlo zaradi napačnih podatkov, ki jih je Onkološkemu inštitutu posredoval UKC Maribor;
3. podatki so bili posredovani telefonsko.

OI je takoj ob seznanitvi z možnostjo zamenjave pacientk, o kateri smo bili seznanjeni s strani zastopnice pacientovih pravic iz Maribora, sprožil vse ustrezne korake in postopke:

* Najprej smo zadevo interno obravnavali, izvedli strokovni nadzor in sprejeli takojšnje ukrepe.
* Stopili smo v kontakt z bolnico in svojci in se jim opravičili ter ji dali ustrezna pojasnila.
* Ves čas smo bili v kontaktu z zastopnico pacientovih pravic.
* Ves čas smo bili v kontaktu z UKC Maribor.
* Bili smo tudi v kontaktu z osebno zdravnico prizadete bolnice.

V naslednjem tednu imamo dogovorjen skupni sestanek z vsemi deležniki.

Zaradi navedenega je bil na OI izveden strokovni nadzor, na podlagi katerega je OI izvedel sledeče ukrepe:

* dvojno preverjanje identitete vsakega bolnika;
* z zdravljenjem pričnemo na podlagi pisne dokumentacije in nič več samo na podlagi telefonskih podatkov, razen za urgentne primere.

Poudarjamo, da je bila bolnica obsevana le enkrat in to z dozo, ki je nizka in se uporablja pri zdravljenju nerakastih obolenj, zlasti s protibolečinskim namenom, kot npr. pri teniškem komolcu, trnu petnice, trdovratnih psoriazah in podobno.

Strokovna ugotovitev je, da ni možnosti, da bi zaradi tega obsevanja prišlo do škodnih posledic v obliki podplutb.

Poudarjamo, da smo od vsega začetka postopali povsem transparentno in v skladu s protokolom varnostnih zapletov.

Več informacij bomo medijem lahko posredovali po omenjenem skupnem sestanku.